text:
Chunnu dam thei si lo
Kum 2007 khuangchawithla atangin ka nu chu, taksa khing chak lovin a awm tan a. Phak tawk bak sum inpuk chawp hialin damdawi inah hruaiin kan buaipui ve a. A thluaka bawk/chawr emaw awm, enge a nih hriat chian theih loh chuan a ngaihtuahna a tibuai deuh thin a. Lungleng leh mal em ema inhriat chang neiin; a bula ka thut reng pawn, a lunglen a chhuah chuan, min ngaiin a tap fo thin. A fapa thlahlela min ngai kha chu ngaihthiam loh chi a nih loh laiin, a rilru buai avanga lunglenga a tap fo erawh a taksain a tuar si; ka va’n lainatawm thin tak!
Mampui, Pathian hian ka dam a remti lo a niang!
Nia tiraw ka nu, tia beidawng taka chhan mai a chakawm thin. Mahse chutia chhan chi a ni miah si lo.
Doctor thiamnaa kan beidawn hnuin, tawngtaidam thei leh zutdam thei kan hriat apiang kan pan kual zut a. Mi thenkhat te’n damna an changlai, a mit ngeiin a hmu thin a. Ani tan erawh dam ahnekin, a natna chuan zuallam a pan tial tial si. Khatia natna vei e ti lo khan; zo hna thawk thang chu, hna thawk lova a’n awm khan a hmeltha suah lawi si! Chhungkhat laina, a chanchin hriaa rawn kan te paw’n, dam lo pawh a nih mai mai loh kha a ti haw tawk an awm fo, an hrethiam tlat si lo.
Lal remruat
Mampui, kei atan hian damna hi a awm tawh dawn lo a nih hi, ka va’n mangang tak em tih chang a nei fova. A chang leh, a nunna lasak mai turin Pathian hnenah a tawngtai fo. Hetia a beidawn changa, ka thiam tawka ka hrilh thin chu hei hi a ni.
Ka nu, Isua Krista khawvela a lenlai khan; mi hrang hrang natna mak pui pui tuar/vei a tidam thin. Mahse a tihdam dan erawh a inang vek lo asin. Mitdel pakhat chu, a mitah chirhdiak a hnawih sak a; hmai a phih hnuin a mit a var a. Hmeichhe thiput reh thei lo erawh, Isua’n tihdam a tum hmain, a rinna nasa tak zawk avanga Isua kawrfual hmawr a deh zeuh avangin a thiput a reh thung. Chutih rualin, Lazara erawh thlana ni li lai an zalh tawh chu, awlsam takin a ko chhuak lawi bawk si. Pa pakhat zeng natna avanga tho chhuak thei miah lo hnenah, tho la kein kal tawh rawh a ti ngawt a, ani lah a pawnthuah telin a kal thei nghal mai bawk
Chuvangin, I damna tur hian Pathian hian remruat lawk a nei a. I damna tur chu kan la tawng ve ngei ang tiin ka theih tawpin ka hnem ve thin.
College chawl ka haw laiin, vawi duai lo min ngaih avangin tah tak takin a tap fova. Pathian ni chawhnu vawikhat phei chu, kan unau zain a mutna khumah kan thut hual tiau a. A lunglen a chhuak leh ta, a ngai tein a tap. Tihngaihna ka hre lo chuan, ka nu khawngaihin tap tawh suh, I bulah kan awm vek e. ka ti a. Ani lah chuan, min kalsan leh thuai dawn si alawm a ti bawk si. Ka unaute ka kuahkhawma, tawngtai ka rawt a. Ka nu ka tawngtai dawn, khawngaihin ka tawngtai lai chuan tah awih loh, ka ti a. Insum tak, inhnit hlawp hlawpin ka tawngtai chhung chu a awm a. A tap bang ve mai. Natna mak tak chu a va ni chiang em! Ka nu natna tawrh ang kha, tu tawrh atan mah ka duh lo hul hual.
Ka nu dam na’na Lal remruat!
Kum hnih chhung zet, natna ngeiawm zetin ka nu a bawhbeh hnu chuan, thatlam a pan ve hret hret niin kan hria a. Kan va lawm tak em! Ka pa nen, inkuah rial rialin, zawi te tea kalin an inkhawm thin.
Mahse, a va’n rei lo rua em! Ka zirna chhunzawm tura ka kal dawn kar khat velah chuan, khum betin a na leh ta. Lunglenga tap thei pawh a ni ta lo. Ka theih ang tawkin, thisen chaw (drips) te khaisakin ka buaipui chawt a. Mampui min kalsan tep tawh si a, I kal hunah tu’n nge min enkawl ang? a’n ti he haw thin a. Chhanthiam a har thin khawp mai!
Ka zirna chhunzawma ka kal hnu thla thum velah chuan; ka hrih thin Lal remruat chu ka nu chungah a thleng ta. Tisa damna ni lo, lei anchhedawng hnutiang chhawna; chatuan nunna chang turin, a lei hringnun tihtawp a ni ta zawk a nih chu! Chu Lal remruat chu, a sawitu hian mak ka ti a, ka hrethiam lo lek lek. Mahse, ka nu natna khirh tak tawrh ka ngaihtuah a. A chahthlak dawn a, a hmel hmuh a hrehawmzia ka unau te’n min hrih hnu chuan; thlamuang taka a chawl kha, lal remruat dik tak a lo ni reng zawk tih harsa ti takin ka hrethiam ta a ni.
“Keini’n vanduainaah kan ruat,
A hmangaihna lantirtu;
Mahse thlaphan mangan buaina,
Lawm nan a siam ta zawk a”
Similar Posts:
- Damna Famkim (Sunday Pual)
- Awmze nei lo TAWNGTAINA
- Pawisa chuan…
- Pathian Remruat (I duhzawng vana an tih angin leia mi’n ti rawh se- Mt 6:10)
- Damna duhin boralna lamlianah(?)